Palangos Vlado Jurgučio progimnazija

Palangos Vlado Jurgučio progimnazija – dieninė, savarankiško mokymosi bendrojo lavinimo mokykla Palangoje, vykdanti pradinio, pagrindinio ir papildomo ugdymo programas. Įstaigos kodas 290274750. Steigėjas Palangos savivaldybės taryba. Istorija 1921 m. įkurta lietuviška Palangos pradžios mokykla, o 1922 m. Palangos inteligentijos rūpesčiu įkurta lietuviška vidurinė mokykla Vytauto g. Nr. 95. Jos pirmąja direktore tapo garsi švietėja, rašytoja Stasė Vaineikienė. Abi mokyklos, pradinė ir vidurinė, veikė buvusios rusiškos gimnazijos patalpose, Vytauto gatvėje, vadinamuose Mokyklų rūmuose. Mokiniai aktyviai dalyvaudavo miesto šventėse, apie tai byloja nuotraukos, išspausdintos 1936 m. knygoje „Palanga – vaizdų albumas“ ir buvusių mokinių prisiminimai. 1938 m. gegužės 10 d. Palangoje kilęs gaisras sunaikino daugybę pastatų. Sudegė ir Mokyklų rūmai. Vidurinė mokykla įsikūrė apskrities valdybos pastate, Vasario 16-osios gatvėje, pradinė mokykla glaudėsi ankštuose vasarnamių kambarėliuose, o du skyriai dėl patalpų stokos kurį laiką nesimokė. Po gaisro skubiai pradėta statyti naują pradžios mokyklą Kretingos gatvėje. Nauja mokykla atidaryta 1938 m. gruodžio 15 d. Iš pradžių veikė tik pirmojo aukšto klasės, vėliau įruoštos ir likusios. Mokyklos atidarymas buvo iškilmingas, jame dalyvavo miesto burmistras Jonas Šliūpas. 1940 m. birželio mėn. Lietuvą okupavo Raudonoji armija. Prasidėjo suėmimai ir tremtys. Po pasaulinio karo mokykla vadinama Palangos lietuvių pradinė mokykla. 1950 m. rugsėjo 1 d. Palangos lietuvių pradinė mokykla prijungta prie vidurinės mokyklos, kuri tuomet veikė pastate prie Rąžės upės, Pionierių gatvėje Nr. 6, dabartinėje Vasario 16-osios gatvėje, kur vėliau buvo rusų mokykla. 1961 m. pastačius naują vidurinės mokyklos pastatą Jūratės gatvėje, Palangos miesto mokyklų tinklas pertvarkytas. Buvusios pradinės mokyklos pastate įkurta Palangos prailgintos darbo dienos aštuonmetė mokykla, vidurinė mokykla pradėjo dirbti naujame pastate Jūratės gatvėje, o pastate Vasario 16-osios gatvėje įkurta rusų aštuonmetė mokykla. 1977 m. pastatytas didelis priestatas prie aštuonmetės mokyklos ir mokykla pertvarkyta į Palangos 2-ąją vidurinę mokyklą. Atidarius ją visi Palangos moksleiviai pradėjo mokytis viena pamaina. 1985 m. pastatytas mokyklos priestatas automobilizmui mokyti. Baigiamosios klasės mokiniai galėjo įsigyti vairuotojo pažymėjimą, išmokti automobilio priežiūros ir eksploatacijos pagrindų. 1985 m. visiškai pereita prie kabinetinės sistemos, įrengti 33 mokymo kabinetai. Nuo 1986 m. rugsėjo 1 d. vietoje 11 klasių, įvestas 12 klasių vidurinis mokymas. 1997 m. mokyklai suteiktas lietuviško lito „tėvo“ Vlado Jurgučio vardas. Nuo 2009 m. rugsėjo 1 d. mokykla tapo Palangos Vlado Jurgučio pagrindine mokykla. Kurį laiką mokykla veikė adresu Kretingos g. 21. Vykdomi projektai bei programos Mokykla dalyvauja įvairiose programose: Sveikatą stiprinančių mokyklų programa Respublikinis projektas „Piliečio žadintuvas“ Tarptautinis projektas „IKT taikymas mokantis matematikos pradinėse klasėse“ Respublikinė programa „Augsiu aktyvus – 2011“ Šalies mokinių kūrybinis projektas „Pasaulis, kuriame gera augti“ Tarptautinis projektas „Gimtasis žodis – tiltas, išsaugojantis tautiškumą” LTV projektas „Duokim garo“ TV3 projektas „Šok su manimi“ LTV projektas „Tūkstantmečio vaikai“ LTV projektas „Vunderkindai. Lt“ LTV projektas „Rasos lašeliai“ Direktoriai 1945 m. Jonas Verseckas 1950 m. Liudas Benediktavičius 1960 m. K. Gerulis 1990 m. Genoveita Krasauskienė 2004 m. Laimutė Benetienė Žymūs mokiniai Loreta Mukaitė-Sungailienė, TV laidų vedėja, etnomuzikologė Saulė Gedrimaitė, žurnalistė, diktorė Jolanta Luneckaitė, anglų kalbos vertėja Šaltiniai Nuorodos Mokyklos svetainė